2016. gada 20. decembrī Noteikumi Nr. 840

Rīgā (prot. Nr. 69  40. §)

**Noteikumi par Latgales speciālās ekonomiskās zonas teritoriju platību, tās teritoriju robežu noteikšanas un aktualizēšanas kārtību un kritērijiem**

Izdoti saskaņā ar Latgales speciālās

ekonomiskās zonas likuma 3. panta

otro daļu un 4. panta trešo daļu

1. Noteikumi katrai Latgales plānošanas reģionā ietilpstošajai pašvaldībai nosaka teritorijas platību, kurai var tikt piešķirts speciālās ekonomiskās zonas statuss, kā arī Latgales speciālās ekonomiskās zonas teritoriju robežu noteikšanas un aktualizēšanas kārtību un kritērijus.

2. Šo noteikumu izpratnē Latgales speciālās ekonomiskās zonas teritoriju var veidot pašvaldību teritorijas atbilstoši Latgales plānošanas reģiona teritoriālajam dalījumam, kas noteikts ar Ministru kabineta 2009. gada 5. maija noteikumiem Nr. 391 "Noteikumi par plānošanas reģionu teritorijām".

3. Katras Latgales plānošanas reģionā ietilpstošās pašvaldības teritorijas platība, kurai var tikt piešķirts speciālās ekonomiskās zonas statuss, noteikta šo noteikumu pielikumā.

4. Latgales speciālās ekonomiskās zonas pārvalde (turpmāk – pārvalde) lemj par Latgales speciālajā ekonomiskajā zonā iekļaujamo katras pašvaldības teritoriju un tās robežām šādā kārtībā:

4.1. sagatavoto lēmumprojektu par Latgales speciālajā ekonomiskajā zonā iekļaujamo katras pašvaldības teritoriju un tās robežām elektroniskā veidā nosūta atzinuma sniegšanai Vides aizsardzības un reģionālās attīstības ministrijai (turpmāk – ministrija). Ministrija mēneša laikā no lēmumprojekta saņemšanas izvērtē tā atbilstību normatīvajiem aktiem, kas regulē Latgales speciālās ekonomiskās zonas darbību;

4.2. ja ministrijas atzinumā nav izteikti iebildumi pret sagatavoto lēmumprojektu vai atzinums noteiktajā termiņā nav nosūtīts pārvaldei, lēmumprojekts tiek uzskatīts par saskaņotu;

4.3. ja ministrijas atzinumā ir izteikti iebildumi pret sagatavoto lēmumprojektu, pārvalde mēneša laikā no atzinuma saņemšanas dienas veic nepieciešamās darbības, lai novērstu atzinumā norādītos trūkumus. Precizēto lēmumprojektu pārvalde atkārtoti iesniedz ministrijā saskaņošanai;

4.4. piecu darbdienu laikā pēc lēmumprojekta saskaņošanas šo noteikumu 4.2. vai 4.3. apakšpunktā noteiktajā kārtībā pārvalde to publicē Latgales plānošanas reģiona tīmekļvietnē.

5. Sagatavojot lēmumprojektu par Latgales speciālajā ekonomiskajā zonā iekļaujamo katras pašvaldības teritoriju un tās robežām, pārvalde ņem vērā šādus kritērijus:

5.1. teritorija ir piemērota komercdarbības veikšanai atbilstoši pašvaldības teritorijas plānojumam;

5.2. teritorija pēc speciālās ekonomiskās zonas statusa piešķiršanas rada labvēlīgu ietekmi uz attiecīgo pašvaldību, kā arī ekonomisko atdevi;

5.3. kapitālsabiedrība, kas pretendē uz Latgales speciālās ekonomiskās zonas kapitālsabiedrības statusu, ir attiecīgā nekustamā īpašuma tiesiskā valdītāja, un tā apliecina, ka gada laikā pēc lēmuma pieņemšanas par Latgales speciālajā ekonomiskajā zonā iekļaujamo pašvaldības teritoriju starp pārvaldi un attiecīgo kapitālsabiedrību tiks noslēgts līgums par ieguldījumu veikšanu Latgales speciālās ekonomiskās zonas teritorijā.

6. Pārvalde ir tiesīga anulēt speciālās ekonomiskās zonas statusu konkrētai teritorijai, ja pārvaldes noteiktajā termiņā pēc speciālās ekonomiskās zonas statusa piešķiršanas īstenojas vismaz viens no šiem apstākļiem:

6.1. teritorija nav piemērota komercdarbības veikšanai atbilstoši pašvaldības teritorijas plānojumam;

6.2. nav radīta labvēlīga ietekme uz attiecīgo pašvaldību un nav ekonomiskās atdeves;

6.3. gada laikā pēc lēmuma pieņemšanas par Latgales speciālajā ekonomiskajā zonā iekļaujamo pašvaldības teritoriju starp pārvaldi un attiecīgo kapitālsabiedrību nav noslēgts līgums par ieguldījumu veikšanu attiecīgajā Latgales speciālās ekonomiskās zonas teritorijā.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards